b'\n_START_ARTICLE_\nNadya Syahera\n_START_SECTION_\nKehidupan peribadi\n_START_PARAGRAPH_\nNadya Syahera dilahirkan di Kuala Nerang, Kedah dan dibesarkan di Alor Setar. Beliau berkahwin dengan Hafizul "Fizul" Nawi pada 25 September 2015 selepas berkenalan di Facebook dan dikurniakan dua anak hasil perkongsian hidup mereka. Anak sulungnya, Aleena Rose dilahirkan pada 1 Mac 2017. Pada 7 Februari 2018, beliau selamat melahirkan cahaya mata keduanya, Mohamad Dayyan._NEWLINE_Pada 18 Julai 2019, restoran milik suami beliau di Seksyen 7, Shah Alam terbakar kira-kira jam 10 malam. Nadya sebelum ini dilaporkan pernah mendedahkan kecurangan suaminya yang didakwa membuat undian di Instastory berhubung nasib rumah tangga mereka.\n_START_SECTION_\nKerjaya\n_START_PARAGRAPH_\nSebelum memulakan kerjaya lakonan, Nadya Syahera terlebih dahulu memulakan kerjaya awalnya sebagai peragawati busana Muslimah, dan pernah menjadi pengacara rancangan televisyen berkonsepkan fesyen dan hiburan._NEWLINE_Sejak itu, beliau mula serius menceburi bidang lakonan, beliau membintangi telefilem Aku Bukan Haji di TV AlHijrah yang mana beliau digandingkan bersama Ashraf Muslim. Namun, beliau membuat keputusan untuk berhenti berlakon kerana malu dengan lakonannya selepas telefilem itu ditayangkan. Beliau kembali berlakon dengan muncul dalam beberapa drama TV termasuk Isteri Separuh Masa lakonan Emma Maembong dan Aiman Hakim Ridza._NEWLINE_Beliau diberi kepercayaan oleh Michael Ang bagi membintangi drama Dia Semanis Honey yang dibintangi oleh Siti Nordiana dan Alif Satar. Nadya muncul bersama Hisyam Hamid dan Amira Othman dalam drama Abang Bomba I Love You, beliau memegang watak sebagai Mawar.\n_START_SECTION_\nKesihatan\n_START_PARAGRAPH_\nPada Ogos 2016, Nadya berehat sementara dari kerjaya lakonannya. Beliau disahkan menghidap penyakit bengkak kelenjar atau cyst dan mula menjalani pembedahan. Penyakit tersebut membuatkan berat badannya menurun sebanyak 7kg.\n_START_SECTION_\nKontroversi\n_START_PARAGRAPH_\nBeliau mula bertudung pada 2014 dan dikecam banyak pihak kerana membawa reputasi buruk kepada golongan wanita bertudung melalui watak antagonis lakonannya dalam Dia Semanis Honey yang tampak wanita baik tetapi penuh muslihat.'